be ky el cs ky ky ky ky ky ky ky ky ky ky ky ru ky ky ky ky ky ky ky ky ky ky ky ky ky ky ky ky ky ky tt ky ky ky ru ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ru ky ru ru ru en
"Асман пресс", 25.09.08 - 8-бет: •
Карапайым айылдык жигит, Президенттин пресс-катчысы кандай жашайт?
- Нурлан мырза, чыгармачыл элитага киришиңиз менимче коомдук- саясий багытты алган, ошол кездеги "Учкун" аттуу эркин гезитке редактор болуудан башталды окшойт. Ачык айтканда, аталган гезит ал кезде Баяман Эркинбаевдин гезити катары таанылчу. Баяман Эркинбаев менен кандай байланышыңыз болгон?
- Мен аталган гезитке 20 жашымдан редактор болдум. Мына ошол учурда жаштардын коомдук-саясий гезитин уюштурууну көптөн бери пландап жүргөн элем. Өзүңүздөр билгендей "Учкун" гезитине чейин "Обон" гезитинде редактор болуп иштеп, гезит чыгаруу же болбосо гезиттин спецификасын өздөштүрүп калган элем. Гезит чыгаруу үчүн бир топ үлкөн саясатчыларга, ишкерлерге кайрылган учурлар да болду. Баяман Эркинбаев ал учурда Эл өкүлдөр палатасындагы жаш депутаттардын бири эле. Бирдикте гезит чыгарбайлыбы деген сунушумду жактырып, макул болгон. Гезиттин 50 пайызы ал кишиге таандык болсо, 50 пайызы мага таандык эле. Ал учурда, деги эле жалпы жолунан айтканда эркин гезитти чыгаруу түйшүгү оор болгон. Гезитти бизнес катары кароо, кайсы бир деңгээлде туура эмес. Каражаттын жоктугунан гезитибиз жарыкка чыкпай, үзгүлтүккө учуруган учурлар дагы көп болду. Кийин гезитти өз ээлерине мыйзамдуу өткөрүп бергем. Бирок, гезит коомдо өз багытын алып,тааныла баштаган. Анан ал кездеги пресс-катчы К.Иманалиев чакырып, "Мамлекеттик гезит "Эркин-тоого"орун басар болуп иштебейсиңби" деп сунуш кылганынан, бул маселени жамаатым менен кеңешип көрөйүн деп жооп кылгам. Кийин дагы бир жерден жолугуп калып, чечимимди сурап калды, мен макулдугумду билдирдим.
- Азыркы Президентти өз кезегинде, мамлекеттик гезитте ,сизди сындаган макаларды жазган дешет го?
- Мындан саясат издөөнүн кереги жок. Курманбек Салиевич Чүй облусунда губернатор болуп турганда материал жаздым эле. Материал чыккандан кийин Курманбек Салиевич мени өзүнө чакырып, кенен баарлашкан. Орчундуу маселелердин тегерегинде маек куруп, гезит бетине чыгаргам. Маекти жактырып, ыраазычылыгын билдирген эле. Адам катары, жетекчи катары ал кишини сыйлап калганым ушундан. Анын үстүнө пикирибиз келишип калды.
- Аксы окуясынан кийин Карманбек Салиевич кызматсыз бош жүрүп калган учурда, депутаттыкка баруу сунушун дагы сизди айткан деп жүрүшөт?
- Ырас, Курманбек Салиевичтин үйүнө барып, Ала-Букадан депутаттыкка ат салышпайсызбы деген сунушумду билдирген элем. "Көңүл бурчу сунуш экен, ойлонуп көрөйүн" деген. Эки күндөн кийин мени чакырып, сунушумду кабыл алганын билдирген. Ал жакка барып элдин маанайын билип келүүмдү өтүндү. Элдин пикирин билүү үчүн жумуштан кыска мөөнөткө эс алуу алып, аталган аймакты кыдырып чыккан элем. Курманбек Салиевич жөнүндө элдин пикири жакшы экенин билгенбиз. Мына ушундан соң ал киши депутатыкка ат салышты.Эл колдоп берди.
- Кечиресиз, ошол эле учурда бийлик үзөңгүсүндө жүргөн Кубанычбек Жумалиевдин пресс-кызматын жетектеп калдыңыз эле. Ал киши менен жердеш болуп калганыңыз себеп болду беле же?..
- Курманбек Салиевич менен кызматташып жүргөндө Акүйдөгүлөрдөн оппозициялык лидер менен жүрүшүң болбойт дегендери да болгон. Айлыгы жок болсо да Курманбек Салиевичтин коомдук жардамчысы болуп, Парламентте жүрдүм. Бир жолу Кубанычбек мырза менен Курманбек Салиевичтин депутаттык бөлмөсүндө жолугуп калдык. Пресс-кызматтын башчысы болуп иштебейсиңби деп сунуштаганынан бул сунушту Курманбек Салиевич менен кеңешсем, иштей бергин деген. Андан кийин саясий кырдаалдар күчөгөнүн билесиздер. Курманбек Салиевич менен иште же… деген сөздөрдөн кийин ал кызматтан кетип калгам. Ошентип, Курманбек Салиевич менен революцияда бирге болгонбуз. Ысык-суукту бирге көрдүк.
- Демек, сиз азыркы Президенттин кадрысыз да.
- Ооба, мен президенттин кадрымын.
- Акыркы учурларда Нурлан Шакиев башка кызматка кетет деген сөздөр көбөйдү эле?
- Ачык айтканда эки ирет сунушталган, белгилүү себептерден өзүм баш тарткам. Бул жакка, тигил жакка деп эки эселеп айткандар болуп жатты. Божомолдогондор андан көп болду окшойт. Кудай Таала кандай кызматты, тагдырды буюрса, аны көрөбүз да.
- Башка пресс-катчылардан Нурлан Шакиевдин иштөө жөндөмү эмнеси менен айырмаланат?
- Салыштуруунун өзү туура эмес болуп калат. Иштин кызыкчылыгын жогору коюууга аракет кылам.
- Президент элден алыстап бара жатат деп бийликтин саясатын колдогон гезит жазып жатпайбы? Президентке чындык жетпей жатабы?
- Президентке маалыматтар бурмаланбай жетээрин айтып коюш керек. Жолугушууларды байкап жүрсөңүздөр керек, дайыма ачык асмандын алдында өткөрөт. Жөнөкөй мүнөзүнүн өзү эле президенттин эл менен жакын экенин айтып турат болуш керек.
- Сауналарды жактыра бербейт деп угуп калдык эле?
- 10 саат сауналарда чардап эс алууну жактырбайм.
- Балык уулоо, мергенчилик кылып эс алуунучу?
- Кичинемден балык уулап, тор жайганда да эки -үч балыкты араң кармачумун. Мен кыргыздын эски, мукамдуу ырларын угуп эс алганды жактырам.
- Анда тойлордо же президент менен чогуу эс алган жерлерде катуу ырдасаңыз керек?
- Кырдаалга, маанайга жараша анча-мынча ырчылырга караганда катыра ырдап коебуз (күлүп).
- Үйдө кандай үй-бүлө башчысысыз?
- Балдарымды кыргызча нук менен тарбиялайм.3 баланын атасымын.Ыйман, сыйлоону катуу талап кылам.
- Кыргызда чиновник болуп чыга келгенде экинчи-үчүнчү аялга үйлөнө калчу эле?
- Кыргыздын кыздары башка өлкөнүн жарандарына, экинчи, үчүнчү аялы болуп турмушка чыгып жатканы мени албетте өкүндүрөт. Аялдар ашыкча эркек менен теңтайлаша бергени мага жага бербейт. Кыйкырык-сүрөөндөрдө, пикеттерде өздөрүнүн аялзаты экенин унутуп, терс көрүнүштөргө өтө эле сүңгүп кирип кетишкени коомчулукту иренжитти окшойт. Аялзаты биринчи кезекте эне, балдарга тарбия берип, камкордук көрчү адам.
- Демек, сизди эки аял алууну колдойт экен деп түшүнсөк болобу?
- Жогорудагы аспектиде алып караганда мен бул маселени колдойм. Эркек адамдын мүмкүнчүлүгү жол берсе. Өзүм жөнүндө айтсам, келинчегим мага жакшы жар, балдарымдын энеси.Тамакты даамдуу жасайт, мени түшүнөт. Эң башкысы ушул. Андыктан мен жеке өзүм жөнүндө айта турган болсом эки аял алууну ойлонбойм.
- Кызганычтар болот. Биздин жумуш ушундай, жумушка эрте келмей, кеч кетмей.
- Максатсыз адам болбойт. Алдыда көп пландар бар.
Нурдин Мотуев, "Ала-Тоо" программасынын алып баруучусу:
"Аябай сырдашкан адамым жок"
- Нурдин мырза, дикторлук кесипти кантип аркалап калдыңыз?
- Бала кезде телевизордун маңдайында тикирейе тиктеп, ошол кездин чыгаан дикторлору Жолдубай Кайыпов, Тамара Бакиева, Бактыбек Мамытов, Гүлшан Молдоевалардын чеберчилигине тан берип олтурчубуз. Суктануу күч эле. Телевидение ошол кезде эле арбап алган. Университеттин журналистикасында окуп жүргөндө кыргыз радиосуна келип жаштар редакциясында жаштар үчүн берүүлөрдүн текстин даярдап, окуп, эфирге алып чыгып, өзүнчө эле машакаттанчубуз. Андан тышкары 2-курстан баштап, университеттен бир көчө нары жайгашкан сокурлар жана дүлөйлөр коомунда адабий чыгармаларды көркөм окуп, кассетага жаздырып берчүбүз, албетте жакшы гонорар төлөшчү. Кийин чыгаан журналист Байма Сутенова радиого редакторлук жумушка алып, иштеп жүргөндө жакшы мүмкүнчүлүктөр түзүлгөн. Андан соң тележетекчисинин орун басары Молдосейит Мамбетакунов "Ала-Тоо" программасына алып баруучулукка жөнөттү. Ошентип иштеп калдык.
- Алгачкы эфирге чыкканыңыздагы толкундоолордонбу же кызыктуу окуяларданбы эстеп берсеңиз?
- Теледе эсте кала турган окуялар көп эле. Эфирден соң беттеги гримди өчүргөндү унутуп калып, коомдук транспортто үйдү көздөй кетип калган учурлар болгон. Же болбосо эфир маалында студияда жарык өчүп калып, караңгы телевизордо биз сүйлөй берген учурлар да бар. Болбосо жооптуу маекти тартуу үчүн шаңыраңдап барып, тартылып бүткөн соң камерадан кассетаны таппай, салганды унутуп калган учурлар да болгон.
- Ортодогу кайсы бир убакта эфирден көрүнгөн жоксуз. Бул агаңыз Нурландын саясый ишмердүүлүгүнө байланыштуу беле?
- Жо-ок, бул жерде эч кандай саясат жок. Болгону он жылга чукул тынбай эфирге чыга берип, чарчаганыбызды кийин сездик. Анан эки жыл жөн гана эс алып жүрдүм. Айыл-апаны кыдырдым, чет жактарды көрүүгө аракет кылдым. Жеке турмуштагы түгөнбөгөн түйшүктү жеңилдеткенге аракеттендим.
- Агаңыз Нурлан менен ага-инилик мамилеңиз кандай? Саясатчы Нурлан Мотуев менен алып баруучу Нурдин Мотуевдин мүнөзү такыр карама-каршы. Кимиңер атаңарды, кимиңер апаңарды тарткансыңар? Ата-энеңиздин кесиби ким? Канча бир туугансыз?
- Нурлан экөөбүздүкү ага-инидей эле мамиле. Экөөбүз тең ата-энебизди тартсак керек. Болгону "ушак айтпа, ууру кылба", "ичимтап болбой, оюңдагыны бетке айт", "бүгүнкүнү эртеңкиге калтырба", "жоопкер жана намыстуу бол" деген тарбияда гана өстүк. Атабыз бухгалтер-экономист, апабыз - медик. Үч бир тууганбыз. Карындашыбыз Назира. Кесиби англис тилинен котормочу.
- Туулган айыл, балалыкка кайрылып көрсөк…
- Туулган жерим кыргыздын керемет жери. Суусунун касиети бар, тоолорунун сүрү укмуш, абасы таза, не бир чыгаан таланттарды чыгарган Жумгалдын Чаеги. Жайкысын чаңдата футбол тепсек, кышкысын чымылдата хоккей ойночубуз. Шар аккан Жумгал суусунда агымга каршы сүзүп, чабак уруп жарышуу чоң өнөр болчу. Көчө-көчө болуп мушташчубуз. Кийин гитара черткен модага айланып, анын да сазайын берип калдык. Бирок, мен колдон суурулган тентек эмес болчумун. Бала кезден эле принцибим "Какой привет-такой ответ". 6-7 класстарда окуп жүргөндө кирпич куюп, ылай тебелеп, фундамент куюп, дубал көтөрүп, чатырын жаап, курулушка кызыккан учурлар болгон. Мени көбү ак кол деп ойлошот. Ал турсун студенттик жатаканада көз айнек тагынат деп катылып алышып, катыгын алган балдар көп эле болгон. Дегинкиси, балалык кайрылып келбей турган керемет учур турбайбы. Азыр балалыкка барасыңбы десе ойлонбой туруп жөнөп кетмекмин.
- Өзүңүздү алып баруучу эмес элестетип туруп айтсаңыз, азыркы биздин дикторлор стандартка дал келеби?
- Дал келгени бар, дал келбегени бар. Беш кол тең эмес да.
- Силердин кесип арасында атаандаштык барбы?
- Турмуш өзү миң кырдуу, карама-каршылыктуу болгон соң, албетте, атаандаштык жок деп айта албайм. Бирок, кол ийрисине тартпаган толук кандуу атаандаштык зарыл. Замандын талабы ошол.
- Эфирден тышкары эмне менен алектенесиз? Бош убактыңызда эмне кыласыз?
- Күнүмдүк турмуш токтобойт эмеспи. Майда деп маани бербеген жумуштар көп эле. Кээде жөн эле машинамды айдап алып, элдин турмушуна кызыгып көрөм. Жакшы санаалаш, дос туугандарга барам. Кызымды ээрчитип алып сүрөт галереяларын кыдырам.
- Кызыңыз, жубайыңыз жөнүндө кененирээк айтып өтсөңүз?
- Кызым Бегайым 5тен 6га карады. Сүрөтчү боло турган жөндөмүн байкап жүрөм. Кыл калемди колуна эрте кармады. Же өз мезгилиндеби, билбейм. Орус тилин телевизордогу мультфильмдерди көрүп олтуруп эле өз алдынча өздөштүрүп алган. Демек, чет тилдерге болгон жөндөмү да жакшы өөрчүгөндөй. Азыр англисче чулдурап калат. Жубайым Рахат. Кочкор районунан болот. Кесиби мугалим. Мен 10-класста, ал 9-класста окуп жүргөндө таанышканбыз.
- Дагы бир жолу сүйүп калуудан коркпойсузбу?
- Мен өзүмдү туруктуу адамдардын тобуна кошом. Бала кезден сырдакана болуп баш кошкон жубайым менен өмүр кечирем деген оюм бар.
- Сиз жумуштан үйгө шашкан эркексизби же тескерисинче үйдөн жумушкабы?
- Ар нерсенин чеги болгон жакшы. Жумушту убагында жасайбыз. Үйдө дагы өз убагында болобуз.
- Достукка бекемсизби? Эң жакын сырдашкан досуңуз ким?
- Достор көп. Өзүмдү достукка бекеммин деп эле сезем. Бирок, чыккынчылыкты эч убакта кечире албайм. Аябай сырдашкан деле адамым жок, болгону бардык досторум менен бирдей эле мамиледемин, бирин-биринен бөлүп карагым келбейт.
- Азыр кандай маркадагы машина минип жүрөсүз?
- Алгач, рулга отурганы "Фольксвагенден" баштап калганданбы, негизи ушул маркага басым жасайм. Азыркы жетинчи машинам дагы "Фольксваген-Венто" машинасы. Эң практичный машиналардан болот экен.